Diari Oficial de la Generalitat Valenciana


Sumari del DOGV 6493, del 01-04-2011 (2011/3845)

ORDRE 8/2011, de 30 de març, de la Conselleria d'Economia, Hisenda i Ocupació, per la qual es dicten normes per a facilitar el dret al vot en les eleccions locals i autonòmiques, que tindran lloc el dia 22 de maig de 2011, als treballadors per compte d'altri que en esta data no gaudisquen de descans setmanal.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/03/30/8/dof/vci/html**

### Dades del document

Número de DOGV
:   6493

Data del DOGV
:   01-04-2011

Secció del DOGV
:   I. DISPOSICIONS GENERALS

Número del document
:   2011/3845


Data del document
:   30-03-2011

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * legislació
    * eleccions regionals
    * eleccions locals
    * jornada de treball
    * dret de vot

ORDRE 8/2011, de 30 de març, de la Conselleria d'Economia, Hisenda i Ocupació, per la qual es dicten normes per a facilitar el dret al vot en les eleccions locals i autonòmiques, que tindran lloc el dia 22 de maig de 2011, als treballadors per compte d'altri que en esta data no gaudisquen de descans setmanal. [2011/3845]  
Convocades eleccions locals i autonòmiques, mitjançant Reial Decret 424/2011, de 28 de març, (BOE número 75 de 29 de març de 2011), del Ministeri de la Presidència, Decret 31/2011, de 25 de març, del Consell, (BOE número 75 de 29 de març de 2011), i Decret 2/2011, de 28 de març (BOE número 75 de 29 de març de 2011), cal complir el que disposa el Reial Decret 605/1999, de 16 d'abril, modificat pel Reial Decret 1382/2002, de 20 de desembre, de regulació complementària de processos electorals, que establix que les comunitats autònomes, amb acord previ amb els delegats del Govern, adoptaran les mesures necessàries en relació amb l'horari laboral del dia de les eleccions perquè els electors que presten el seu treball en este dia, puguen disposar de fins a quatre hores lliures retribuïdes per a l'exercici del dret al vot.  
  
En conseqüència, rebudes les competències en matèria laboral en virtut de l'article 55.1 de la Llei Orgànica 5/1982 d'1 de juliol, de l'Estatut d'Autonomia de la Comunitat Autònoma Valenciana, modificat per la Llei Orgànica 1/2006, de 10 d'abril, d'Estatut d'Autonomia, en relació amb el Reial Decret 4.105/1982, de 29 de desembre, sobre traspàs de funcions i servicis de l'Estat a la Comunitat Valenciana, i d'acord amb el Decret 129/2007, del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, amb l'acord previ amb la Delegació del Govern a la Comunitat Valenciana i a proposta del Servici de Relacions Laborals de la Direcció General de Treball, Cooperativisme i Economia Social de la Conselleria d'Economia, Hisenda i Ocupació de la Generalitat Valenciana, s'adopten les disposicions següents respecte de l'horari laboral del diumenge dia 22 de maig de 2011, i els permisos retribuïts corresponents als treballadors que treballen eixe dia.  
  
En virtut d'això,  
  
ORDENE  
  
Article únic  
1. Permisos retribuïts per als treballadors que participen com a electors:  
a) Treballadors l'horari de treball dels quals no coincidisca amb el d'obertura de les meses electorals, o ho faça per un període inferior a dos hores: en estos supòsits no tindran dret a permís retribuït.  
b) Treballadors l'horari de treball dels quals coincidisca en dos o més hores i menys de quatre amb l'horari d'obertura de les meses electorals: gaudiran de permís retribuït de dos hores.  
c) Treballadors l'horari de treball dels quals coincidisca en quatre o més hores i menys de sis amb l'horari d'obertura de les meses electorals: gaudiran de permís retribuït de tres hores.  
d) Treballadors l'horari de treball dels quals coincidisca en sis o més hores amb l'horari d'obertura de les meses electorals: gaudiran de permís retribuït de quatre hores.  
e) Els treballadors la prestació de treball dels quals haja de realitzar-se el dia 22 de maig de 2011, lluny del seu domicili habitual o en altres condicions de les quals es derive la dificultat per a exercir el dret de sufragi eixe dia, tindran dret que se substituïsca el permís anterior per un permís d'idèntica naturalesa destinat a formular personalment la sol·licitud de la certificació acreditativa de la seua inscripció en el Cens que es preveu en l'article 27 de la Llei Orgànica 5/1985, de 19 de juny, en la redacció donada per la Llei 18/1994, de 30 de juny, del Règim Electoral General, modificada per la Llei Orgànica 6/1992, de 2 de novembre. La duració del permís es calcularà en funció dels mateixos criteris anteriorment assenyalats d'acord amb els horaris d'obertura de les oficines de correus.  
En tots els supòsits anteriors, quan per tractar-se de treballadors contractats a temps parcial realitzaren estos una jornada inferior a l'habitual en l'activitat, la duració del permís abans ressenyat es reduirà en proporció a la relació entre la jornada de treball que realitzen i la jornada habitual dels treballadors contractats a temps complet en la mateixa empresa.  
Correspondrà a l'empresa la distribució, basant-se en l'organització del treball, del període en què els treballadors disposen del permís per a acudir a votar.  
2. Permís retribuït per a treballadors que tinguen la condició de presidents o vocals de les meses electorals, interventors i apoderats.  
  
En el cas de presidents, vocals i interventors tindran dret a permís retribuït durant tota la jornada laboral corresponent al dia de la votació, i de cinc hores en la jornada corresponent al dia immediatament posterior. Quan es tracte d'apoderats el permís només correspondrà a la jornada corresponent al dia de la votació.  
Si algun dels treballadors compresos en este apartat ha de treballar en el torn de nit en la data immediatament anterior a la jornada electoral, l'empresa, a petició de l'interessat, haurà de canviar-li el torn a efectes de poder descansar la nit anterior al dia de la votació.  
  
3. Les reduccions de jornada com a conseqüència dels permisos previstos en el Reial Decret 3605/1999, de 16 d'abril, desenvolupades en els anteriors apartats, no suposaran minva de la retribució que per tots els conceptes obtinguen els treballadors, i servirà com a justificació adequada, als efectes del que establix l'article 37.3.d de l'Estatut dels Treballadors, la presentació de certificació de vot o, si és el cas, l'acreditació de la mesa electoral corresponent.  
  
  
DISPOSICIÓ ADDICIONAL  
  
Única  
Les regles sobre concessió de permisos retribuïts contingudes en la present ordre, s'aplicaran, així mateix, als funcionaris al servici de les administracions públiques, d'acord amb la normativa específica que siga d'aplicació.  
  
València, 30 de març de 2011  
  
El vicepresident segon i   
conseller d'Economia Hisenda i Ocupació,  
GERARDO CAMPS DEVESA


Còpia Permalink ELI